《诸葛铜鼓》
清代·顾图河

武侯未筑祁山垒，先出偏师渡泸水。人言孟获不足擒，股掌玩之徒戏耳。

岂知北伐用南夷，正欲中原扫仇耻。僰人笮马供鞭驱，罗鬼乌蛮皆效死。

至今铜鼓散山谷，峒户流传尚夸侈。精铜其质革其音，想见援枹兵四起。

鸟蛇龙虎倏离合，戎机万变人难拟。曾传八阵有遗碛，更说旗台馀故址。

此鼓千年尚宛存，血战消磨土花紫。君不闻定军山阴雨中，山鸣雷动声隆隆。

埋鼓镇蛮功未毕，反旗走敌恨无穷。

作者简介：（1655—1706）清江苏江都人，字书宣，一字花田，号花翁。康熙三十三年进士，授编修，官至湖北学政。工诗。有《雄雉斋集》。